Παρατηρήσεις σχετικά με την επίδοση στις εξετάσεις Ιουνίου 2024
Γενική επίδοση
1. Έχοντας συνεκτιμήσει και την επίδοση στις προόδους, ο μέσος βαθμός ήταν 6. Υπήρξαν 42 άριστα γραπτά (δηλ. με βαθμό 8,5 ή μεγαλύτερο) και 60 πολύ καλά (δηλ. με βαθμό ανάμεσα στο 6,5 και το 8). 
2. Με βαθμό χαμηλότερη της βάσης βαθμολογήθηκαν 54 γραπτά, δηλαδή περίπου το ¼ των εγγεγραμμένων φοιτητών και φοιτητριών. 
3. Τέσσερα γραπτά μηδενίστηκαν λόγω εκτεταμένης και αδικαιολόγητης ομοιότητας στις λανθασμένες απαντήσεις και γειτνίασης. 
Φωνητική-Φωνολογία
4. Στο Θέμα 1α, η επίδοση ήταν εξαιρετικά υψηλή, και δεν φαίνεται να απαιτείται ιδιαίτερος σχολιασμός.
5. Στο Θέμα 1β, τα σημεία που μας ενδιαφέρουν είναι (α) η μεταγραφή της πρώτης συλλαβής στο «γιατί» (προσοχή: το «ι» δεν είναι συλλαβικό), (β) το ουρανικό «λ» στη λέξη «παλιόπαιδα» και (γ) η αφομοίωση στη φράση «τον κροκόδειλο» (σημείο το οποίο δυσκόλεψε μεγάλο αριθμό φοιτητ.ρι.ών)
Μορφολογία
6. Στο θέμα 2α, σημείο που χρειαζόταν ιδιαίτερη προσοχή είναι η ανάλυση της λ. «γερακίνα». Το σύμπλεγμα -ακ-, στην περίπτωση αυτή δεν αποτελεί παραγωγικό μόρφημα που δηλώνει υποκορισμό (δεν είναι μικρός γέρος το γεράκι!). Ωστόσο, το σύμπλεγμα -ιν- είναι παραγωγικό μόρφημα ([+θηλυκό], πβλ. «προβατ-ίν-α»).
7. Στο ίδιο θέμα, διατυπώθηκε από ορισμένους/ες η άποψη πως η λ. «πενηντατρία» δεν αναλύεται. Φυσικά αυτό είναι λάθος, σύμφωνα με το κριτήριο της υποκατάστασης (μπορούμε δηλαδή να αντικαταστήσουμε και το πρώτο και το δεύτερο λεξικό μόρφημα της σύνθετης αυτής λέξης): πβλ. σαραντα-τρια, πενήντα-πέντε 
8. Στη λ. ανακριτικός, δεν υπάρχει στερητικό πρόθημα -α(ν)- («ανακριτικός» δεν είναι «αυτός που δεν έχει ακριτική ιδιότητα»). Το λεξικό μόρφημα είναι «κρι-» (πβλ. κρίση, κρίνω) και όχι «κριτ-» 
9. Σημαντική, και ανεξήγητη, δυσκολία παρουσιάστηκε στο θέμα 2β. Στο παράδειγμα, η λέξη «γράφ-ω» αναλύθηκε σε δύο άμεσα συστατικά: λεξικό μόρφημα και κλιτικό επίθημα. Αυτό δεν σημαίνει πως όλες οι λέξεις έπρεπε να αναλυθούν σε μόνο δύο συστατικά, και μάλιστα αυτά του παραδείγματος!
10. Η λ. «αναλφαβητισμός» εμπεριέχει το παραγωγικό πρόθημα -αν- (στερητικό), όχι την πρόθεση ανα-. Εξάλλου, καμία ελληνική λέξη δεν ξεκινάει με το σύμπλεγμα [lf], όπως θα συνέβαινε αν απογυμνώναμε το αρχικό πρόθημα. Προσοχή επίσης στο ότι το -αλφά-βητ- αναλύεται σε δύο ρίζες!
11. Στη λέξη «διπλοτσεκάρω», το πρώτο μόρφημα είναι πρόθημα, όπως το «ξανατσεκάρω» (τυπικά, αυτά τα λέμε προθηματοειδή, πράγμα που δεν αναφέραμε στο μάθημα και δεν αναμένεται εδώ). Δεν πρόκειται δηλαδή για σύνθετη λέξη όπως το «λαχανόκηπος» ή το «ντοματοσαλάτα». Επίσης, προσοχή στο ότι το «τσεκ-άρ-ω» εμπεριέχει και ένα παραγωγικό μόρφημα ([+ρήμα]).
12. Ορισμένα πράγματα για το «επέλεξα». Αυτό αναλύεται ως εξής: [ep1][é2][lek3][s4][a5]. Για το μορφοφωνολογικό φαινόμενο που παρατηρούμε στο (2), έχουμε πει πολλά πράγματα στο μάθημα, και η εμμονή να χαρακτηρίζεται ως δείκτης χρονικής βαθμίδας ή «χρονική αύξηση» είναι αδικαιολόγητη. Προσοχή θέλει όμως και η ανάλυση σε λεξικό μόρφημα (3) και παραγωγικό επίθημα [+συνοπτικό ποιον ενέργειας] (4).
Σύνταξη
13. Στο θέμα 3α, δεν υπάρχουν παραδείγματα αναφορικής αμφισημίας. Δομικά αμφίσημες είναι οι παρακάτω προτάσεις: «Πέθανε ο τουρίστας που δάγκωσε οχιά» (στην Π2, υποκείμενο είναι ο τουρίστας ή η οχιά;) και «Το κοριτσάκι μου γρατζούνισε τη νταλίκα» (το «μου» ανήκει στην ΟΦ ή στη ΡΦ;).
14. Στο θέμα 3β, ένα από τα σημαντικότερα ζητούμενα ήταν να εντοπιστεί η απρόσωπη σύνταξη («[Π1Ενδέχεται [Π2να μας επισκεφτεί ο ταξίαρχος…]]». Αυτό σημαίνει πως η ΟΦ1 της Π1 είναι όλη η Π2 και όχι η ΟΦ2 «Ο ταξίαρχος». 
15. Οι προτάσεις στο παράδειγμα συνδέονται και κατά παράταξη και καθ’ υπόταξη. Αυτό έπρεπε να γίνει σαφές στο διάγραμμά σας (σε απλοποιημένη μορφή παρακάτω ένα παράδειγμα).
[Π1Ενδέχεται [Π2να μας επισκεφτεί ο ταξίαρχος [Π3πριν πάει Θεσσαλονίκη]]] [Π4και [Π5αν μας δει έτσι χύμα] θα μοιράσει φυλακές].

